Broj: 711-I-37-M-163-19/20-02-18

Zagreb, 19. prosinca 2019.g*.*

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Tatijane Vučetić i Aleksandre Jozić-Ileković kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na zahtjev dužnosnika Kuzme Tomašića, općinskog načelnika Općine Smokvica,** za davanjem mišljenja Povjerenstva**,** na 72. sjednici održanoj dana 19. prosinca 2019.g., daje sljedeće:

**MIŠLJENJE**

1. **Na temelju članka 14. stavka 5. ZSSI-a, dužnosnik Kuzma Tomašić, može istovremeno obnašati dužnost općinskog načelnika Općine Smokvica i obavljati funkciju** **predsjednika udruge „Športsko društvo Smokvica“, u okviru prava da bude članom upravnih i nadzornih tijela najviše dviju neprofitnih udruga i zaklada, pri čemu nema pravo na naknadu ili primanje dara vezano za navedene funkcije, osim prava na naknadu putnih i drugih opravdanih troškova.**
2. **Upućuje se dužnosnik da se u obnašanju dužnosti općinskog načelnika Općine Smokvica, u cilju očuvanja integriteta i vjerodostojnosti te povjerenja građana u nepristrano obnašanje dužnosti, izuzme od eventualnog sudjelovanja u donošenju odluka ili poduzimanja drugih radnji koje se na bilo koji način odnose na udrugu „Športsko društvo Smokvica“, posebice od donošenja odluke o odabiru i dodijeli sredstva u okviru javnog natječaja za financiranje programa i projekata udruga u kojem se natječe navedena udruga ili povodom molbe iste udruge za donacijom ili sponzorstvom kao i od zastupanja Općine Smokvica prilikom eventualnog sklapanja ugovora o dodjeli financijskih sredstava navedenoj udruzi.**

Obrazloženje

Zahtjev za davanjem mišljenja Povjerenstva podnio je Kuzma Tomašić, općinski načelnik Općine Smokvica. U knjigama ulazne pošte zahtjev je zaprimljen pod poslovnim brojem 711-U-4161-M-163/19-01-4, dana 9. prosinca 2019.g. povodom kojeg se vodi predmet broj M-164/19.

Dužnosnik moli mišljenje Povjerenstva može li uz profesionalno obnašanje navedene dužnosti biti imenovan predsjednikom udruge „Športsko društvo Smokvica“, OIB: 64615351407, sukladno odredbama ZSSI-a. Dužnosnik napominje da navedena udruga oko 30% godišnjih prihoda ostvaruje iz sredstava proračuna Općine Smokvica, putem godišnjih javnih natječaja za financiranje programa i projekata udruga koje djeluju na području Općine Smokvica.

Člankom 3. stavkom 1. točkom 43. ZSSI-a propisano je da su općinski načelnici i njihovi zamjenici dužnosnici u smislu navedenog Zakona. Uvidom u Registar dužnosnika utvrđeno je da je Kuzma Tomašić dana 29. svibnja 2017.g. stupio na dužnost općinskog načelnika Općine Smokvica. Stoga je Kuzma Tomašić, povodom obnašanja navedene dužnosti, obvezan postupati sukladno odredbama ZSSI.

Člankom 6. stavkom 1. i stavkom 2. ZSSI-a, propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

Člankom 14. stavkom 1. ZSSI-a propisano je da dužnosnici ne mogu biti članovi upravnih tijela i nadzornih odbora trgovačkih društava, upravnih vijeća ustanova, odnosno nadzornih odbora izvanproračunskih fondova niti obavljati poslove upravljanja u poslovnim subjektima.

Člankom 14. stavkom 5. ZSSI-a propisana je iznimka od navedenog pravila, sukladno kojoj dužnosnici mogu biti članovi upravnih i nadzornih tijela najviše dviju neprofitnih udruga i zaklada, ali bez prava na naknadu ili primanje dara u toj ulozi, osim prava na naknadu putnih i drugih opravdanih troškova. Prema tome, u primjeni odredbe članka 14. stavka 5. ZSSI-a nema razlike obnaša li dužnosnik dužnost profesionalno ili volonterski odnosno prima li ikakvu novčanu naknadu za obnašanje dužnosti ili ne.

Sukladno odredbama članka 16. Zakona o udrugama („Narodne novine“ broj 74/14.), članovi upravljaju udrugom neposredno ili putem svojih izabranih predstavnika u tijelima udruge na način propisan statutom, pri čemu je skupština najviše tijelo udruge, a statutom udruge se, osim skupštine, mogu utvrditi upravna (izvršna), nadzorna i druga tijela udruge.

Uvidom u podatke iz Registra udruga Republike Hrvatske, pri Ministarstvu uprave (objavljene na internetskoj stranici *www.appluprava.hr*) Povjerenstvo je utvrdilo da je udruga naziva „Športsko društvo Smokvica“ (skraćeni naziv: Š.D. Smokvica) upisana u isti registar od 18. kolovoza 2003.g. pod registarskim brojem 19000854 sa sjedištem u Smokvici. Kao osoba ovlaštena za zastupanje udruge upisana je Ruža Tomašić, u svojstvu predsjednika kluba (s mandatom od 19. travnja 2015. do 19. travnja 2019.). Kao djelatnost udruge naznačeno je sportska rekreacija odnosno tjelesne aktivnosti i igre koje se organizirano izvode radi unaprjeđenja zdravlja i rekreacije.

Uvidom u Statut Š.D. Smokvica od 19. travnja 2015.g. (objavljen u elektronskom obliku u Registru udruga) utvrđeno je da je člankom 5. i 6. Statuta definirana djelatnost udruge kao sportsko-rekreativna.

Sukladno članku 14., 15. i 18. Statuta, Skupština Kluba je najviše tijelo upravljanja predmetnom udrugom, koje održava redovne sjednice pod predsjedanjem predsjednika udruge. Sukladno članku 19. Statuta, predsjednik udruge, pored ostalog, zastupa udrugu, saziva i predsjeda sjednicama Skupštine udruge te vodi poslove udruge sukladno odlukama Skupštine. Slijedom navedenog, Skupština Š.D. Smokvica je, sukladno navedenim odredbama Statuta, upravno tijelo ove udruge u smislu članka 14. stavka 5. ZSSI-a, a predsjednik udruge, koji predsjeda Skupštinom je ujedno član toga tijela.

Slijedom navedenoga, Povjerenstvo zaključuje da, sukladno članku 14. stavku 5. ZSSI-a, dužnosnik Kuzma Tomašić, može istovremeno obnašati dužnost općinskog načelnika Općine Smokvica i obavljati funkciju predsjednika udruge „Športsko društvo Smokvica“, u okviru prava da bude članom upravnih i nadzornih tijela najviše dviju neprofitnih udruga i zaklada.

Pri tome dužnosnik Kuzma Tomašić nema pravo na naknadu ili primanje dara vezano za funkciju predsjednika navedene udruge, osim prava na naknadu putnih i drugih opravdanih troškova, neovisno o tome obnaša li dužnost općinskog načelnika profesionalno ili volonterski odnosno neovisno o tome prima li plaću ili volontersku naknadu za obnašanje dužnosti ili ne prima.

Povjerenstvo smatra potrebnim ukazati dužnosniku da je člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 2. istog članka propisano je da su dužnosnici osobno odgovorni za svoje djelovanje u obnašanju javnih dužnosti na koje su imenovani ili izabrani, prema tijelu ili građanima koji su ih imenovali ili izabrali.

Povjerenstvo, vezano za navode o financiranju predmetne udruge u zahtjevu dužnosnika, u ovom mišljenju ukazuje dužnosniku da je, ukoliko će istovremeno uz obnašanje dužnosti obavljati funkciju predsjednika u navedenoj udruzi, moguće da među građanima nastane vanjski dojam o narušenoj nepristranosti dužnosnika u obnašanju dužnosti ili dojam o korištenju položaja radi pogodovanja udruzi u kojoj obavlja navedenu funkciju predsjednika, s obzirom da je kao općinski načelnik nadležan za donošenje određenih odluka, prijedloga ili drugih pojedinačnih akata vezanih za moguće poslovne odnose između Općine Smokvica i predmetne udruge sa sjedištem u istoj općini (na primjer vezano za predlaganje i donošenje odluka o financiranju programa i projekata udruga iz općinskog proračuna, zakupu ili najmu prostora u vlasništvu općine i slično).

Stoga Povjerenstvo upućuje dužnosnika, ukoliko će biti imenovan predsjednikom predmetne udruge (pa i ako obavlja drugu funkciju u tijelima iste udruge), u cilju učinkovitog očuvanja vjerodostojnosti dužnosnika i povjerenja građana u nepristrano obnašanje dužnosti, da se izuzme od eventualnog sudjelovanja u donošenju odluka ili poduzimanja drugih radnji koje se na bilo koji način odnose na udrugu „Športsko društvo Smokvica“, posebice od donošenja odluke o odabiru i dodijeli sredstva u okviru javnog natječaja za financiranje programa i projekata udruga u kojem se natječe navedena udruga ili povodom molbe iste udruge za donacijom ili sponzorstvom kao i od zastupanja Općine Smokvica prilikom eventualnog sklapanja ugovora o dodjeli financijskih sredstava navedenoj udruzi.

Povjerenstvo u skladu s dosadašnjom praksom, napominje da je člankom 27. stavkom 3. podstavkom 1. Zakona o sportu („Narodne novine“ broj 71/06., 150/08., 124/10., 124/11., 86/12., 94/13., 85/15., 19/16.), propisano da članovi tijela sportskog kluba-udruge za natjecanje, osobe ovlaštene za zastupanje te osobe ovlaštene za vođenje poslova po odluci ovlaštenog tijela ili na temelju općih akta sportskog kluba-udruge za natjecanje ne mogu biti osobe koje ne mogu biti članovi uprave odnosno nadzornog odbora dioničkog društva prema odredbama Zakona o trgovačkim društvima i zakona kojim se uređuje sprječavanje sukoba interesa u obnašanju javnih dužnosti.

Prema tome, navedene odredbe Zakona o sportu svojom stipulacijom upućuju na ranije citirani članak 14. stavak 1. ZSSI-a iz čega proizlazi da navedene funkcije u tijelima sportskih udruga ne mogu obavljati svi dužnosnici u smislu članka 3. stavka 1. i 2. ZSSI-a.

No, kako Povjerenstvo nije nadležno aktima iz svoje nadležnosti utvrđivati eventualne povrede Zakona o sportu, upućuje se dužnosnik da, o okolnostima iz predmetnog zahtjeva podnesenog Povjerenstvu te o pitanju primjenjuju li se na predmetnu udrugu navedene odredbe koje se odnose na sportske udruge-klubove, kao i za slučaj da predmetna udruga bude kao takva registrirana u budućnosti, zatraži mjerodavno mišljenje od Središnjeg državnog ureda za šport, kao tijela nadležnog za tumačenje Zakona o sportu.

Slijedom navedenog Povjerenstvo je dalo mišljenje kao u izreci ovog akta.

PREDSJEDNICA POVJERENSTVA

Nataša Novaković, dipl.iur.

Dostaviti:

1. Dužnosnik Kuzma Tomašić, elektroničkom dostavom
2. Objava na internetskoj stranici Povjerenstva
3. Pismohrana